
Terese Moe Leiner

LIVETS HAGE

Om å skape en

levende og vakker hage

[image: image]


[image: image]


Til pappa, Roar – som viste meg veien inn i livets hage

INNLEDNING

– den drømmen

Jeg har alltid vært omgitt av blomster. I barndommen min ble det snakket om hager og planter hele tiden. Pappa var professor ved Instituttet for blomsterdyrking (senere hagebruk) i Ås, det som nå heter NMBU. I tillegg var det mange andre lidenskapelige hagefolk i familien. Og flere hadde valgt å gjøre lidenskapen til en levevei. Min oldefar drev et stort gartneri og en sjarmerende blomsterbutikk i Svolvær som min grandonkel senere overtok.

Pappaen min, Roar, forsket på blomsterløk, roser, begonia, julestjerner og mye annet, og gjennom hele oppveksten gikk jeg inn og ut av veksthus i inn- og utland sammen med ham og resten av familien. På 70-tallet jobbet pappa som gjesteforsker på Michigan State University, og hele familien bodde der i ett år. Vi fartet mye rundt i en gullfarget Oldsmobile, og ofte dro vi på lange helgeturer til en eller annen botanisk hage eller et spesielt gartneri. Som liten jente kunne jeg derfor rare botaniske fakta. Jeg visste at «prikling» var å dele opp små frøplanter og plante om, og at «Poinsettia» var det engelske ordet for julestjerne.

Allerede som barn var jeg fascinert av blomster, og jeg kunne sitte i timevis med rutearket og lage skisser til fantastiske hager, men en form for ungdomsopprør gjorde at jeg ikke valgte den retningen som min yrkesvei. Sommerjobber i klamme og varme drivhus på landbrukshøyskolen, hvor arbeidsdagen gikk ut på å bestøve tomatblomster, bidro ikke akkurat til å fyre opp interessen. Det var mye annet som opptok meg, og årene gikk.

Pappa Roar – en ekte blomsterentusiast. Professor ved Institutt for blomsterdyrking på NMBU, og engasjert fagnerd. Men også en som selv likte å dyrke og grave i jorda.

Barndommen min besto av uendelig mange drivhusbesøk. Her poserer jeg foran et tulipan-forsøk på Norges landbrukshøgskole (NMBU).

Ønsket om å utforske naturen, dyrke jorda og se ting gro tror jeg går i arv fra generasjon til generasjon. Jeg er overbevist om at det finnes et eget gen som gir en ubønnhørlig trang til å dyrke. Men noen gener må visstnok trigges for å bli skrudd på. Det skjedde i alle fall med meg og min hagelidenskap. Jeg var godt voksen før mine hagegener begynte å røre på seg. Min første hageoppvåkning begynte med forsiktig eksperimentering rundt et sommerhus på Hvaler. Jeg hadde blitt kjæreste med mannen i mitt liv, Jan, og ble introdusert for et sjarmerende hus med hage på den vakre øya Herføl. Blomsterbedene der hadde ligget brakk i noen år. Ingen protesterte da jeg etter hvert tok ansvaret for å rydde opp i steinbedene og vedlikeholde kaprifolen og duftskjærsminen. Jeg plantet noen peoner, et par buksbom, litt prydgress og en rosebusk. Jeg strødde en neve kornblomstfrø i jorda, og da kornblomstene blomstret, følte jeg et blaff av lykke, hagelykke. Med den vokste hageinteressen i meg.

Tilbake i Oslo hadde jeg en liten balkong hvor jeg kunne la min nye interesse få spillerom. Jeg gjorde alt jeg kunne for at balkongen skulle bugne av vekster. Visjonen om en mikrohage i fjerde etasje holdt meg engasjert i mange år. Det ga meg fine erfaringer om hva som skal til for å skape gode hagerom på små arealer.

Den første hvitveisen.

Inni meg vokste likevel trangen til å finne og utvikle min egen hage, og den ble sterkere år for år. Jeg drømte om en egen hage, men jakten på et godt hus med en passende hage tok tid. For noen år siden fant vi en eiendom jeg likte og så potensialet i. Med den nye hagen har interessen for alt som spirer og gror, eksplodert. Det er som om mitt nedarvede dyrke-gen har fått den næringen som skulle til.

Jeg tror vi er mange som føler på dette behovet for en grønn lunge. Drømmen om en slags Edens hage bor i oss. Men er det mulig for en alminnelig interessert hage- eller parselleier å lage sin versjon av Edens hage? Uten å slite helsa av seg? Ja, jeg mener det er mulig. Men pass på så du ikke legger lista for høyt. På mange måter er et villnis av en hage utrolig mye bedre enn ingen hage.

I denne boka har jeg samlet tips, råd og tanker til inspirasjon som kan hjelpe deg på veien til ditt eget hageeventyr. Boka mi er tenkt som en slags reise – en hagereise som undersøker hva en hage kan være på flere plan. Den handler om å finne en slags mening i noe lite som også føles veldig stort. Hagen er for meg et ytre rom som fyller opp det indre livet. Det høres kanskje pompøst ut, men jeg tror på det!

Boka kan også være et rent praktisk verktøy for deg som er opptatt av form, farge og estetikk. Den inneholder et nøye kuratert utvalg av planter som skaper harmoniske rom og steder for kontemplasjon, og som kan gi deg ideer og motivasjon.

Jeg håper du blir med på denne lille jordiske hagereisen.

Min grandonkel Dagfinn utdannet seg til gartner og overtok driften av Knausen Gartneri da oldefar døde. Her vanner han planter i noe som kan se ut som en stor kaldbenk. En smart innretning, særlig hvis du driver et gartneri så langt nord som i Svolvær.

Et enormt oppbud på gartneriet i begravelsen til min oldefar, Peder Carlsen, som døde bare 56 år gammel. Han var godt kjent i hele distriktet – var både lærer og driftig gründer og ble regnet som en hedersmann. I Lofotposten ble gartneriet på Knausen omtalt som et verdifullt stykke Norge på seks mål jord som bugnet av tomater, agurker, bær- og prydbusker. I tillegg ble det produsert både asparges, stauder og blomsterløk som tulipaner, svibler og mye annet. Utenfor drivhusene var det også frodig, og det ble rapportert at stokkrosene var gedigne og mannshøye.

Grandtante Melba var også gartneriutdannet. Her med egenproduserte roser.

Farmor Hjørdis hadde også grønne fingre. Her foran familiens blomsterbutikk i Svolvær.

En «random» hortensia i potte ble stappet i jorda, og nå har det blitt en stor busk som kommer tilbake år etter år.

Klaserosen ‘Leonardo da Vinci’, en lettdyrket og remonterende floribunda-rose.

Sommerhuset

Steinbedene rundt sommerhuset på Herføl ble starten på mitt hageeventyr. Jeg kjente for første gang en slags lykke og lyst til å ha hendene i jorda. Gleden over å se alt gro og samtidig finne en slags ro.

Stokkroser (Alcea rosea) ‘Double Peach’ og ‘Double White’

Det er mye nostalgi i et vindu med nips og noen nyplukkede erteblomster.

Den første peonen jeg plantet, var denne, en ‘Sarah Bernhardt’, en av de vanligste peonsortene i Norge. Den er både vakker og herdig.

Det er lett å lykkes med liljer. Her er min første liljeløk, ‘Lollypop’. Etter noen få år bugnet bedet over i blomstringsfest.


HAGEFILOSOFI

– å glede seg over livet

Det vokser mer i en hage

enn det man sår.

GAMMELT ENGELSK ORDTAK

HAGENS MANGE LAG

Noe av det fineste jeg kjente på i starten, i tidvis strevsomme timer ute i hagen, var en følelse av flyt; jeg glemte tid og sted, og var fullstendig oppslukt og fokusert. Jeg kunne holde på en hel dag uten å ense at timene gikk. Å være så involvert i arbeidsoppgavene at man glemmer seg selv litt, samtidig som man fylles med en indre ro, er svært tilfredsstillende, nesten terapeutisk.

Gjennom historien har filosofer, forfattere og andre hageentusiaster utforsket og uttrykt sine tanker om hager og hagearbeid. Betraktninger som sier noe om hagen som både et fysisk og et åndelig rom. Det er mange som lengter og søker etter harmoni med naturen. Noen prøver til og med å få kontakt med noe guddommelig gjennom hagepraksis. I tillegg er de estetiske sidene ikke ubetydelige. Hvordan skape og forme en hage? Hva er tankene bak? Skal hagen symbolisere noe? En hage kan være et sted som tilfredsstiller mange behov og som innbyr til både refleksjon, kreativitet og trivsel.

Besettende timer som løper

Hageentusiasten Vita Sackville-West, som riktignok hadde gartnere til å hjelpe seg i hagen i Sissinghurst, følte også at tiden ikke alltid strakk til: «Det finnes alltid noe mer som må gjøres. En hageeier burde hatt ni ganger så mange liv som en katt.»

Scilla eller russeblåstjerne er en av de første av de vårblomstrende løkene som titter fram.

Den botanisk tulipanen ‘Turkestanica’ sprer seg og kommer tilbake år etter år.

Den britiske forfatteren Vita Sackville-West skapte sammen med sin mann en fantastisk hage i Sissinghurst. Den er ivaretatt av National Trust, og den herskapelige eiendommen er et sted man kan besøke den dag i dag. Vita hadde mange fine betraktninger om hagearbeid. «Det mest bemerkelsesverdige ved gartnere er at de alltid er optimistiske, alltid initiativrike og aldri tilfredse. De ser alltid fram til å gjøre noe bedre enn de noen gang har gjort før.» Selv om jeg bare er en hobbygartner, så kjenner jeg meg igjen i det at det ligger en hel del optimisme i hagearbeid. Kreativiteten får utløp i det å skape noe som med tid og stunder skjenker deg masse belønning. Naturen er klar for å gi tilbake i form av både skjønnhet og avling. Samtidig er jeg full av ideer om nye prosjekter som stadig surrer rundt i hodet mitt. Å planlegge en hage er å ha tro på framtiden.

Middelhavsklokke eller siciliansk honninghvitløk er en type allium-løk.

Tulipan ‘Apricot Angelique’ i knopp.

En liten brumlebass, helt fortumlet og ør av vårens første pollen-måltid. Krokus er en viktig matkilde for overvintrende pollinatorer.

Allium ‘Christophii’

Narcissus ‘Thalia’. I bakgrunnen skimtes den japanske viftelønnen ‘Emerald Lace’.

Tulipan ‘Candy Club’ får flere blomster fra én enkelt løk.

VI ER NATUR

Menneskets biologiske forutsetninger endres over lange tidsspenn i samspill med naturen, mens teknologi forandres lynraskt og er i konstant endring. Kroppen og psyken vår er tilpasset et liv som ikke lenger eksisterer, mens store deler av hverdagen tilbringes foran en skjerm. Det er ikke rart at stadig flere kjenner på et savn etter naturen. For mange kan det å grave i jorda rett og slett gi en dypere eksistensiell mening. Denne konkrete aktiviteten gjør at man kjenner at man er en del av noe større. Å ha omsorg for en hage er å være i dialog med naturen, du skaper en forbindelse mellom deg selv og det store nettverket av naturens symbiotiske koblinger. Det handler ikke om å utnytte og kontrollere naturen, men om å spille på lag med den.

[image: image]

Basunnarsiss ‘White Petticoat’

Klosterklokker blomstrer allerede i mars/april og trives i lett fuktig jord.

Naturen trenger at vi forsvarer den og roper høyt for den. Heldigvis er det mange gode krefter som kjemper for naturen. For å bevare natur i tettbygde strøk og byer er det av vesentlig betydning at grønne områder, hager og friarealer blir beskyttet. Eksempelvis trenger vi lover og regler som verner store trær. Hageeiere kan bidra til å skape biologisk mangfold. Jeg liker i alle fall å tenke at min hage, selv om den ikke er så stor, kan hjelpe naturen rundt den. Når naboens bier går amok over den bedøvende duften fra engletrompeten min, blir jeg glad og stolt. Og ved å styrke jordkvaliteten i hagen min, hjelper jeg soppforbindelsene i nettverket under jorda til å bre seg utover arealer som ikke kjenner grenser. Det er noe vakkert over dette. Dyr, insekter, planter, mikroorganismer, oss selv – knyttet sammen i usynlige nettverk – som vi er helt avhengige av.

Det er etter hvert godt dokumentert at hagearbeid gjør godt for helsa, både fysisk og mentalt. Hagearbeid kan redusere både depresjon, stress og angst, og bidra til bedre livskvalitet og livstilfredshet. En forskningsrapport peker på at en jevnlig dose med hageengasjement kan gi folk en følelse av tilhørighet, og rett og slett bedre folkehelsa. For meg høres det ut som hagearbeid er noe man burde få på grønn resept!

Dahlia av ukjent sort. Noen ganger blir knoller feilmerket fra leverandørene. Det som skulle være en sart rosa dahlia, dukket opp intens koralfarget, struttende og livlig i stedet.

En hage er som et utendørs tempel. Det er et sted å finne ro, og hvor man kan kjenne seg i takt med naturen. Den tilstedeværelsen og det fokuset man får ved å tilbringe tid i hagen, gjør så godt. Kroppen smiler, skuldrene senkes, og pusten får en roligere rytme. Sansene får utfolde seg. Hagesysler er så deilig taktile! Bare det å grave med fingrene i den svale jorda, eller stikke seg på en rosetorn (og kanskje banne litt). Kjenne på lukter. Kanskje fra duftpelargoniumen, rosebuskene eller fra et hjertetre om kvelden. Lydene som hele tiden høres i bakgrunnen, fra intenst fuglekvitter til vimsete summing fra bier og humler, blader som rasler og gress som gnisser i vinden. Eller bare det å glede seg over en knopp fra en ny dahliasort som er i ferd med å bryte ut. Det trenger ikke engang være en hage med masse blomster og farger. En grønn hage kan også være fantastisk. Fargen grønn virker i seg selv beroligende på hjernen vår. Eller hva med å bare nyte synet av lyset som filtreres gjennom trekroner. Dypt tilfredsstillende. Jeg kan bli svært ydmyk i møte med alt det rare og fine en hage byr på. Å tilrettelegge for at hagens vekster skal gro og blomstre kjennes meningsfullt.

GLEDEN AV Å SKAPE

Hva som er meningen med livet, er et dypt personlig og filosofisk spørsmål uten et enkelt svar. For meg er livets mening i alle fall ikke noe som bare detter ned i fanget vårt – i mine øyne er det åpenbart at mye handler om å tilegne seg kunnskap og skape noe. Du må gjøre en innsats selv. «Meningen med livet er å forbedre ting» er et sitat fra filosofiprofessor Einar Duenger Bøhn. Å skape en hage er å forbedre ting. Så komplekst og samtidig så konkret. Det krever både tid, kløkt og fysisk arbeid. Å fikse, forme, rydde, plante og se noe vokse fram er både frydefullt og tilfredsstillende. Underveis opplever du kanskje store og små nederlag, men gleden over hva du fikk til, vil alltid være størst.

Det finnes mye forskning som understøtter betydningen av å bruke hendene. Embodied cognition (kroppsliggjort kognisjon) er en psykologisk og nevrovitenskapelig teori som sier at tenkning ikke bare skjer i hjernen, men i samspill med kroppen. Å bruke kroppen og alle dens sanser er helt sentralt for hvordan vi tenker og oppfatter verden. Vi lever et skjermtungt liv, der mye arbeid er usynlig og flyktig. Å bruke hendene, grave i jorda, flette et espalier, dra fingrene gjennom gresset, lukte på blomster, høre fuglene synge – det gir i alle fall meg dypere livsglede og kanskje bedre hjernehelse.

SLOW-GARDENING

Slow-gardening har sitt utspring i slow-living-filosofien. Den handler om å nyte hagearbeidet i et rolig tempo, tilpasset naturens sykluser. Man skal glede seg over prosessen i seg selv. I stedet for å stresse med perfeksjon handler det om å observere og utvikle hagen på en naturlig måte over tid. En del av filosofien går også ut på å velge bærekraftige løsninger som støtter opp under biologisk mangfold og sirkularitet i hagen.

Samplanting av prydgress og hagehortensia ved sommerhuset.

